A Bizottság 1044/96/EK rendelete
(1996. június 11.)
a marha- és borjúhúságazatban a 3665/87/EGK, a 3719/88/EGK és az 1964/82/EGK rendelettől való eltérésre vonatkozó külön intézkedésekről szóló 773/96/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 894/96/EK rendelettel [1] módosított, a marha- és borjúhús piacának közös szervezéséről szóló, 1968. június 27-i 805/68/EGK tanácsi rendeletre [2] és különösen annak 13. cikke (12) bekezdésére,
mivel a 957/96/EK rendelettel [3] módosított 773/96/EK bizottsági rendelet [4] egyes exportügyletek szabályozására külön intézkedéseket állapít meg tekintve, hogy számos harmadik ország védintézkedéseket hozott a szarvasmarhák szivacsos agyvelőbántalma ellen;
mivel a tapasztalatok alapján az engedélyek érvényességi idejének meghosszabbítására van szükség ahhoz, hogy befejezhessék azokat az exportműveleteket, amelyekre a fent leírt körülmények hatással voltak;
mivel nehézségek merültek fel az Egyesült Királyságból származó hússal kapcsolatban; mivel a 773/96/EK rendelet megfelelő megoldásról rendelkezik a közvetlenül exportált hús esetében, azonban a 2026/83/EGK rendelettel [5] módosított 565/80/EGK tanácsi rendelet [6] 4. és 5. cikkében előírt intézkedések hatálya alá tartozó hús esetében már nem; mivel a 773/96/EK rendeletet ezért módosítani kell;
mivel az e rendeletben előírt intézkedések összhangban vannak a Marha- és Borjúhúspiaci Irányítóbizottság véleményével,
ELFOGADTA EZT A RENDELETET:
1. cikk
A 773/96/EK rendelet a következőképpen módosul:
1. a 2. cikk első albekezdésében az "1996. május 31." időpont helyébe "1996. július 31." lép;
2. az 5. cikk (3) bekezdése helyébe a következő szöveg lép:
"(3) Az exportőr kérésére 1996. március 31-ig visszavonják az Egyesült Királyságból származó olyan húsra vonatkozó kiviteli engedélyt, fizetési nyilatkozatot és kiviteli nyilatkozatot, amely még nem hagyta el a Közösség vámterületét, de amely tekintetében a kiviteli vámkezelést már elvégezték, vagy amelyet az Egyesült Királyságtól eltérő tagállamban az 565/80/EGK rendelet 4. és 5. cikkében említett intézkedések egyike alá vontak. Az exportőr visszafizeti az adott esetben előre kifizetett visszatérítést, illetve az érintett műveletekre vonatkozó biztosítékokat felszabadítják."
2. cikk
Ez a rendelet az Európai Közösségek Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1996. június 11-én.